Planne vir ‘Zumaville’ gaan voortPresident Jacob Zuma Foto: GCIS Zuma het glo twee weke gelede met ŉ plaaslike sakeman vergader oor die bou van die Umlalazi Smart Growth Centre, oftewel ‘Zumaville’. Zuma het glo na afloop van die vergadering gesê: “Dit gaan die eerste dorp van sy soort wees om deur swart mense gebou te word na die aanbreek van demokrasie.” Thembeka Mchunu, bestuurder van die Uthungulu-distriksmunisipaliteit, sê die planne word tans gefinaliseer en dat bouwerk reeds sou begin het as dit nie vir Woensdag se verkiesing was nie. Sy sê daar is private beleggers wat help om die projek te finansier, maar wou nie die name van die beleggers bekend maak nie. Die dorpie sal sowat 3km van Zuma se Nkandla-woning geleë wees en sal glo sowat R2 miljard kos om te bou. Daar is al vroeër berig dat belastingbetalers minstens die helfte van die projek sal finansier. Sthembiso Mthembu, bestuurder van die Nkandla-munisipaliteit, sê hy is nie bewus van die projek nie. “As daar ŉ dorp in ons area gebou gaan word, verstaan ek nie hoekom ons as die Nkandla-munisipaliteit nie deel daarvan is nie.” Die projek is die breinkind van Masibambisane, ŉ landelike ontwikkelingsorganisasie waarvan Zuma en sy neef Sibusiso “Deebo” Mzobe die voorsitters is. – Sapa